NÁRODNÁ RADA SLOVENSKEJ REPUBLIKY
III. volebné obdobie

202

Vládny návrh 

ZÁKON

z ………2003
 
o  integrovanej  prevencii  a   kontrole  znečisťovania  životného  prostredia   a   o  zmene 
a doplnení niektorých zákonov 

Národná rada Slovenskej republiky sa uzniesla na tomto zákone :

Čl. I

PRVÁ ČASŤ
základné ustanovenia

§ 1
Predmet  zákona

     Tento zákon upravuje 
a)	integrovanú  prevenciu  a  kontrolu  znečisťovania  životného  prostredia  (ďalej len       „znečisťovanie“), 
b)	práva  a  povinnosti prevádzkovateľov prevádzok priemyselných činností (ďalej len       „prevádzkovateľ“) a 
c)	úlohy orgánov verejnej správy v integrovanej prevencii a kontrole znečisťovania,
d)	informačný systém integrovanej prevencie a kontroly znečisťovania,
e)	osobitné  podmienky  prevádzkovania  živnosti, týkajúcej sa  poskytovania  odborného   poradenstva v oblasti integrovanej prevencie a kontroly znečisťovania. 

§ 2
Integrovaná prevencia a kontrola znečisťovania

(1) Integrovaná prevencia a kontrola znečisťovania je súbor opatrení zameraných na prevenciu znečisťovania, na znižovanie emisií do ovzdušia, vody a pôdy, na obmedzovanie vzniku odpadu a na zhodnocovanie a zneškodňovanie odpadu s cieľom dosiahnuť vysokú celkovú úroveň ochrany životného prostredia.

       (2) Integrovaná prevencia a kontrola znečisťovania sa vzťahuje na znečisťovanie spôsobované priemyselnými činnosťami uvedenými v prílohe č. 1; nevzťahuje sa na znečisťovanie spôsobované
         a) vnikaním rádioaktívnych látok a ionizujúceho žiarenia) do životného prostredia,
         b) zavádzaním geneticky modifikovaných organizmov do životného prostredia,)
         c)  prevádzkami     slúžiacimi    na   výskum,   vývoj   a    skúšanie  nových      výrobkov 
              a výrobných   postupov,
         d)  mobilnými zdrojmi znečisťovania.)

     (3) Znečisťovanie podľa odseku 2 je priame i nepriame zavádzanie látok, vibrácií, tepla alebo hluku ľudskou činnosťou do ovzdušia, vody alebo pôdy, ktoré môžu byť škodlivé ľudskému zdraviu, môžu negatívne ovplyvňovať kvalitu životného prostredia alebo hmotný majetok, môžu znehodnocovať priaznivý stav životného prostredia alebo môžu zasahovať do oprávneného využívania životného prostredia. Látka je chemický prvok ako aj jeho zlúčeniny, okrem rádioaktívnych látok a geneticky modifikovaných organizmov.

     (4) Prevádzka podľa tohto zákona je
a)	stacionárna technická jednotka, v ktorej sa vykonáva jedna alebo viac priemyselných činností podľa prílohy č. 1, ako aj všetky ostatné priamo s tým spojené činnosti, ktoré majú technickú nadväznosť na činnosti vykonávané v tom istom mieste, ktoré môžu mať vplyv na znečisťovanie,
b)	zdroj znečisťovania, ktorého prevádzkovateľ dobrovoľne požiadal o vydanie integrovaného povolenia.

     (5) Jestvujúca prevádzka podľa tohto zákona je prevádzka, na ktorú bola podaná žiadosť o stavebné povolenie pred 30. októbrom 1999 a do činnosti bola uvedená do 30. októbra 2000.

(6)	Nová prevádzka podľa tohto zákona je prevádzka, ktorá nie je jestvujúcou prevádzkou vymedzenou v odseku 5.

(7)	Opatrenia podľa odseku 1 sú
a)	integrované povoľovanie prevádzok a zmien v nich,
b)	kontrola surovín, látok a energie používaných alebo vyrábaných v prevádzkach,
c)	určovanie emisných limitov a podmienok vykonávania činnosti v prevádzkach, 
d)	monitorovanie zdrojov emisií,
e)	určovanie najlepších dostupných techník,
f)	vykonávanie kontroly v prevádzkach, odoberanie vzoriek, meranie emisií a  zber, spracúvanie vyhodnocovanie a oznamovanie údajov a informácií,
g)	ohlasovacia povinnosť prevádzkovateľov,
h)	kontrola nakladania s odpadom,
i)	kontrola a preskúmavanie podmienok integrovaného povolenia. 

§ 3
Emisie

   (1) Emisia podľa tohto zákona je priame i nepriame uvoľňovanie látok, vibrácií, tepla alebo hluku do ovzdušia, vody alebo pôdy z bodového zdroja alebo z plošného zdroja v prevádzke.

        (2) Emisný limit podľa tohto zákona je množstvo emisií vyjadrené v určitých špecifických ukazovateľoch, koncentráciách alebo úrovniach znečisťovania, ktoré  nesmie  byť  prekročené  za časovú jednotku. 

        (3) Emisný limit možno určiť pre jednotlivú látku alebo pre skupiny, druhy alebo kategórie príbuzných látok. Zoznam základných látok, pre ktoré sa určujú emisné limity, ak sú ich emisie významné, je uvedený v prílohe č. 2. 

       (4) Určený emisný limit sa vzťahuje k tomu miestu v prevádzke, z ktorého emisie opúšťajú prevádzku,  pričom  pri ich zisťovaní sa nezohľadňuje prípadné zriedenie alebo rozptýlenie emisií. Len pri nepriamom vypúšťaní emisií do povrchových alebo podzemných vôd sa pri určovaní emisných limitov pre konkrétnu prevádzku môže zohľadniť čistiaci efekt  čistiarne odpadových vôd za splnenia predpokladu, že je zaručená ekvivalentná úroveň ochrany životného prostredia a že výsledkom nie je vyšší stupeň celkového znečistenia životného prostredia.

       (5) Pri určovaní emisných limitov sa prihliada na možnosti prenosu látky z jednej zložky životného prostredia do inej. Ak je to vzhľadom na miestne podmienky vhodné, emisné limity sa doplnia alebo nahradia inými rovnocennými ukazovateľmi alebo technickými opatreniami, aby sa dosiahla vysoká celková úroveň ochrany životného prostredia. Emisné limity, rovnocenné ukazovatele a technické opatrenia musia vychádzať z najlepšej dostupnej techniky bez určenia konkrétnej technológie s prihliadnutím na technické charakteristiky prevádzky, jej geografické umiestnenie a podmienky životného prostredia v mieste prevádzky.

§ 4
Norma kvality životného prostredia

(1) Norma kvality životného prostredia je súbor požiadaviek na ochranu životného prostredia vyplývajúcich z právnych predpisov, ktoré musia byť splnené v určenom mieste v určenom čase.

(2) Umožniť ďalšiu činnosť v jestvujúcej prevádzke alebo povoliť novú prevádzku možno len vtedy, keď znečisťovanie z nej nespôsobí prekročenie normy kvality životného prostredia. 

§ 5
Najlepšia dostupná technika

      (1) Najlepšia  dostupná  technika podľa tohto zákona je   najefektívnejší a najpokročilejší stav rozvoja činností a spôsob ich prevádzkovania, ktorý preukazuje praktickú vhodnosť určitej  techniky, najmä z hľadiska určovania emisných limitov sledujúcich predchádzanie vzniku emisií v prevádzke a ak to nie je možné, aspoň celkové zníženie emisií a ich nepriaznivého dopadu na životné prostredie.

(2) Najlepšia technika podľa tohto zákona je najúčinnejšia technika z hľadiska dosiahnutia vysokej celkovej úrovne ochrany životného prostredia.
       
       (3) Dostupná technika podľa tohto zákona je do takej miery vyvinutá technika, ktorá pri zohľadnení nákladov na ňu a prínosu z nej umožňuje jej používanie v príslušnom priemyselnom odvetví za ekonomicky a technicky únosných podmienok a ktorá je za rozumných podmienok  dostupná prevádzkovateľovi bez ohľadu na to, kde sa vyrába.
 
(4) Technika podľa tohto zákona je používaná technológia, ako aj spôsob, akým je prevádzka navrhnutá, postavená, udržiavaná, prevádzkovaná a akým je ukončená činnosť v nej.

        (5) Najlepšie dostupné techniky pre jednotlivé priemyselné odvetvia a druhy prevádzok na území  Slovenskej republiky sa určujú na základe údajov Európskych spoločenstiev o ich vývoji a v súlade s hľadiskami uvedenými v prílohe č. 3.

§ 6
Informačný systém integrovanej prevencie a kontroly znečisťovania

(1) Zriaďuje sa informačný systém integrovanej prevencie a kontroly znečisťovania (ďalej len „informačný systém“) na zabezpečenie komplexného zberu údajov a informácií o integrovanej prevencii a kontrole znečisťovania. Informačný systém je súčasťou štátneho informačného systému. 4)

(2) Informačný systém obsahuje
a)	register prevádzkovateľov,  prevádzok vyžadujúcich  integrovanú   prevenciu   a   kontrolu   
      znečisťovania a prevádzok povolených v integrovanom povoľovaní,
b)	register vydaných integrovaných povolení,
c)	údaje a  informácie  poskytnuté  každoročne  prevádzkovateľmi o  prevádzkach,  ich            emisiách a výsledkoch monitorovania,
d)	normy kvality životného prostredia pre jednotlivé časti územia Slovenskej republiky,
e)	najlepšie   dostupné    techniky    pre   jednotlivé   priemyselné   odvetvia   a   druhy prevádzok,
f)	register oprávnených osôb.

(3) Orgány verejnej správy a právnické osoby hospodáriace s verejnými prostriedkami alebo spravujúce  majetok  štátu, obcí alebo vyšších územných celkov sú povinné na výzvu prevádzkovateľa informačného systému poskytovať údaje a informácie týkajúce sa stavu životného prostredia v mieste prevádzky vyžadujúcej integrovanú prevenciu a kontrolu znečisťovania. Požadované údaje a informácie sú povinné poskytovať bezodplatne. Tieto orgány a právnické osoby majú právo na bezplatné údaje a informácie z informačného systému, ktoré potrebujú na plnenie svojich úloh. 

§ 7
Oprávnená osoba

(1) Prevádzkovateľovi môže v integrovanom povoľovaní poskytovať odbornú pomoc v predbežnom prerokovaní návrhu na začatie konania (ďalej len „žiadosť“) a vo veciach týkajúcich sa obsahu žiadosti len oprávnená osoba.

(2) Osobitnou podmienkou prevádzkovania živnosti oprávnenej osoby5) je osvedčenie o odbornej spôsobilosti vydané na základe 
a)	vysokoškolského    vzdelania     najmenej      prvého     stupňa     v   technickom   alebo 
      prírodovednom   študijnom  odbore  a  najmenej dvojročnej praxe v oblasti technológií 
      v príslušnom  priemyselnom   odvetví   a   druhu   prevádzky    alebo   stredoškolského
      odborného  vzdelania   technického   zamerania   s   maturitou  a    najmenej  päťročnej  
      praxe  v   oblasti   technológií    v    príslušnom     priemyselnom     odvetví    a    druhu    
      prevádzky    a
	 b)  preukázanej  úrovne  vedomostí o  technológiách v príslušnom priemyselnom  odvetví 
            a druhu prevádzky.

DRUHÁ ČASŤ  
Integrované povoľovanie 

§ 8
Úvodné ustanovenia

(1) Integrované povoľovanie je konanie, ktorým sa určujú podmienky vykonávania činností v prevádzkach a povoľovanie nových prevádzok s cieľom dosiahnuť integrovanú ochranu životného prostredia a jeho zložiek  a  udržanie miery znečistenia v normách kvality životného prostredia. 

(2) Súčasťou  konania podľa odseku 1 je
 a) v oblasti ochrany ovzdušia6) konanie
     1.  o udelenie  súhlasu  na  vydanie   rozhodnutí   o   povolení  stavieb veľkých zdrojov  znečisťovania,  stredných zdrojov  znečisťovania  a malých zdrojov znečisťovania a ich zmien a rozhodnutí na ich užívanie,
     2. o udelenie súhlasu na vykonávanie činností uvedených v zozname  uverejnenom vo Vestníku   Ministerstva   životného   prostredia   Slovenskej   republiky    (ďalej   len  „vestník ministerstva“),
3. o udelenie súhlasu na inštaláciu technických prostriedkov na monitorovanie emisií a úrovne znečistenia ovzdušia, na ich prevádzku, na ich zmeny a na prevádzku po vykonaných zmenách,
4. o udelenie súhlasu na zmeny používaných palív a surovín, na zmeny technologických zariadení stacionárnych zdrojov, na zmeny ich využívania a na ich prevádzku po vykonaných zmenách,
     5. o udelenie súhlasu na  inštaláciu technologických celkov patriacich do kategórie   veľkých zdrojov znečisťovania alebo stredných zdrojov znečisťovania, na ich zmeny a na ich prevádzku, ak nepodliehajú stavebnému konaniu,
     6. o udelenie a aktualizáciu súhlasu na povolenie stavby spaľovne odpadov alebo zariadenia na spoluspaľovanie odpadov a na ich zmeny,
7.  o určenie emisných limitov a všeobecných podmienok prevádzkovania;
 b) v oblasti povrchových a podzemných vôd 7)
1.  konanie  o povolenie vypúšťať odpadové vody a osobitné vody,
2.  konanie o povolenie uskutočniť, zmeniť alebo odstrániť vodnú stavbu, 
3.  konanie o udelenie súhlasu na uskutočnenie, zmenu, odstránenie stavieb alebo zariadení alebo na vykonávanie činností, ktoré môžu ovplyvniť stav povrchových a podzemných vôd,
4. vydávanie vyjadrení k zámeru stavby z hľadiska ochrany vodných pomerov;
c) v oblasti odpadov 8)
    1. konanie o udelenie súhlasu na prevádzkovanie zariadenia na zneškodňovanie odpadov okrem spaľovní odpadov a zariadení na spaľovanie odpadov,
2. konanie o udelenie súhlasu na zneškodňovanie odpadov, na ktoré nebol daný súhlas podľa predchádzajúceho konania, okrem zneškodňovania odpadov v spaľovniach a v zariadeniach na spoluspaľovanie odpadov,
3. konanie o udelenie súhlasu na prevádzkovanie zariadenia na zhodnocovanie odpadov okrem spaľovní odpadov a zariadení na spoluspaľovanie odpadov,
4. konanie o udelenie súhlasu na prevádzkovanie zariadenia na zber odpadov, ak ide o zariadenia, na ktorých prevádzku nebol daný súhlas podľa predchádzajúcich konaní,
5. konanie o udelenie súhlasu na zmenu a rekonštrukciu zariadení na zhodnocovanie odpadov, zneškodňovanie odpadov a zber odpadov alebo ich častí, na ktorých prevádzkovanie sa vydáva súhlas, ak majú vplyv na nakladanie s odpadmi v zariadení,
6. konanie o súhlas na uzavretie skládky odpadov alebo jej časti alebo na vykonanie jej rekultivácie,
     7. vydávanie vyjadrení k zriadeniu spaľovne odpadov alebo zariadenia na spoluspaľovanie odpadov a ich zmien ako podklad na udelenie súhlasu,
8. vydávanie vyjadrení v stavebnom konaní k výstavbe týkajúcej sa odpadového hospodárstva,
9.  vydávanie vyjadrení k pripravovaným zmenám výroby súvisiacej so zmenou nakladania s odpadmi;
d) v oblasti ochrany poľnohospodárskeho pôdneho fondu9) konanie o vyhlasovaní osobitnej   sústavy obhospodarovania;
e)  v oblasti ochrany lesného pôdneho fondu10) konanie
1. o uloženie opatrení na prevenciu poškodenia lesa,
2. o určenie podmienok pre použitie technologického postupu v lesoch a v ich blízkosti;
f)  v oblasti ochrany zdravia ľudí11) posudzovanie návrhov
1. na začatie kolaudačného konania a konania o zmene v užívaní stavby alebo prevádzky,
2. na využívanie vodných zdrojov na zásobovanie úžitkovou vodou,
     3. na zavedenie nových technologických alebo pracovných postupov,
4. na  nakladanie    s   nebezpečnými    odpadmi   a   na     prevádzkovanie    zariadení     na zneškodňovanie nebezpečných odpadov;

 g) v oblasti veterinárnej ochrany územia12)
 1. vydávanie záväzných posudkov v stavebnom konaní a v kolaudačnom konaní, ak ide o stavby určené na chov zvierat, na výrobu, spracúvanie, ošetrovanie alebo skladovanie živočíšnych produktov a krmív, na prípravu, výrobu, skladovanie alebo distribúciu medikovaných krmív alebo na ukladanie, ďalšie spracovanie alebo neškodné odstraňovanie odpadov živočíšneho pôvodu,
 2. vydávanie záväzných posudkov k návrhom nových technologických alebo pracovných postupov pri chove alebo preprave zvierat, pri výrobe, spracúvaní, ošetrovaní alebo preprave živočíšnych produktov, pri príprave medikovaných krmív alebo ak ide o nakladanie alebo spracovanie odpadov živočíšneho pôvodu,
3. konanie o udelenie súhlasu na prevádzkárne na spracovanie odpadov živočíšneho pôvodu a na nakladanie s nimi pri ich uvádzaní na trh a pri výmenách s členskými štátmi Európskych spoločenstiev a Európskeho hospodárskeho priestoru, okrem prevádzkární na výrobu krmív pre spoločenské zvieratá a na výrobu farmaceutických a technických produktov z nízkorizikových odpadov živočíšneho pôvodu;
h) v oblasti ochrany prírody a krajiny13) vydávanie vyjadrení k vydaniu
1.  stavebného povolenia na stavbu, na zmenu stavby alebo na udržiavacie práce,
2.  kolaudačného rozhodnutia na stavbu, na zmenu stavby alebo na udržiavacie práce, ak ide o stavbu, jej zmenu alebo udržiavacie práce, ku ktorým vydal vyjadrenie v stavebnom konaní,
     3.  rozhodnutia o zmene v užívaní stavby.
        
(3) Ak ide o integrované povoľovanie prevádzky, ktoré súčasne vyžaduje povoliť novú stavbu alebo zmenu jestvujúcej stavby, je súčasťou konania aj stavebné konanie.14) Stavebný úrad má v integrovanom povoľovaní postavenie dotknutého orgánu.

(4) Súčasťou integrovaného povoľovania nie je územné konanie,15) posudzovanie vplyvu prevádzky na životné prostredie,16) ani ustanovovanie podmienok na prevenciu závažných priemyselných havárií.17) 

(5) Ak sa v tom istom mieste nachádzajú dve alebo viacero prevádzok riadených tým istým prevádzkovateľom, možno konanie o nich spojiť. 

(6) Integrované povolenie  (ďalej len „povolenie“) je časť alebo celé písomné rozhodnutie alebo niekoľko takýchto rozhodnutí udeľujúce súhlas s činnosťou prevádzky alebo jej časti pri splnení podmienok zaručujúcich, že prevádzka bude v súlade s požiadavkami integrovanej prevencie a kontroly znečisťovania. Povolenie sa môže vzťahovať na jednu prevádzku alebo na viacero prevádzok na tom istom mieste riadených jedným prevádzkovateľom. 

(7) Integrovanému povoľovaniu podlieha aj povoľovanie zmien v činnosti prevádzky. Zmena v činnosti je zmena charakteru alebo fungovania prevádzky alebo jej rozšírenie, ktoré môže mať dôsledky na životné prostredie. Podstatná zmena v činnosti je taká zmena vo fungovaní prevádzky, ktorá podľa orgánu štátneho dozoru  môže mať významný negatívny vplyv na človeka alebo na životné prostredie.  

(8) Na konanie sa vzťahuje všeobecný predpis o správnom konaní,18) ak ďalej nie je ustanovené inak.

§ 9
Konzultácia a predbežné prerokovanie 

(1) Prevádzkovateľ môže požiadať správny orgán o konzultáciu alebo o predbežné prerokovanie pripravovanej žiadosti pred jej podaním.

(2) Správny orgán sa v konzultácii vyjadruje najmä k tomu, či prevádzka vyžaduje integrované povoľovanie a v akom čase, a v predbežnom prerokovaní žiadosti posudzuje najmä formu, obsah a úplnosť pripravovanej žiadosti.

(3) Výsledkom odbornej konzultácie a predbežného prerokovania žiadosti je písomné stanovisko správneho orgánu, ktoré treba prevádzkovateľovi oznámiť do 30 dní od doručenia požiadania podľa odseku 1.

§10
Účastníci konania, dotknuté orgány a zúčastnené osoby

(1) Účastníkom konania je
      a)  prevádzkovateľ,
	     b)  vlastník  pozemku  alebo  stavby,  ktorého   práva   k   nim  môžu   byť    povolením
	          priamo dotknuté 
      c)  osoba, ktorá tvrdí, že  môže  byť povolením priamo dotknutá,  a  to  až do času, kým 
           sa preukáže opak,
      d)  obec, v ktorej je povoľovaná prevádzka umiestnená   alebo  podľa  územného  plánu 
           alebo územného rozhodnutia má byť umiestnená.

(2) Dotknutými orgánmi sú:
    a) orgány  verejnej  správy,  ktoré  sú  správnymi  orgánmi  v  konaniach   zlúčených   do 
        integrovaného  povoľovania podľa predpisov o ochrane ovzdušia, o vodách, o ochrane
        poľnohospodárskeho    pôdneho    fondu,     o    ochrane   lesného    pôdneho     fondu,
            o odpadoch, o ochrane prírody a  krajiny, o   ochrane  zdravia   ľudí  a   o   veterinárnej 
        starostlivosti (§ 8 ods. 2),
    b) stavebný úrad, ak súčasťou integrovaného povoľovania je aj stavebné konanie,
    c) správca  vodného  toku,  ak   sa   v   integrovanom   povoľovaní  povoľuje odber vody 
        z povrchových a podzemných vôd alebo vypúšťanie emisií do nich,
    d) štátna organizácia lesného hospodárstva, ak v integrovanom  povoľovaní  ide   o lesný 
        pôdny fond.

     
(3) Na konaní majú právo sa zúčastniť na základe písomnej prihlášky podanej po zverejnení žiadosti podľa § 12 ods. 2 písm. c) 
     a) občianske združenia fyzických osôb pôsobiace ku dňu podania žiadosti najmenej jeden rok v oblasti ochrany životného prostredia alebo jeho zložiek,
     b) záujmové združenia právnických osôb združujúce podnikateľov príslušného priemyselného odvetvia alebo druhu prevádzok pôsobiace ku dňu podania žiadosti najmenej jeden rok  
(ďalej len „zúčastnená osoba“). 
     
(4) Zúčastnené osoby majú právo vyjadriť sa k žiadosti, byť upovedomené o procesných úkonoch, zúčastniť sa na ústnom pojednávaní a na miestnej obhliadke, klásť otázky prevádzkovateľovi a znalcom, nazerať do spisu a vyjadriť sa k podkladom rozhodnutia.

§ 11
Žiadosť

(1)	Žiadosť obsahuje
a)	údaje identifikujúce prevádzkovateľa (názov právnickej osoby alebo obchodné meno fyzickej osoby - podnikateľa, sídlo, identifikačné číslo a u prevádzkovateľa      zapísaného v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie),
           b)  údaje o prevádzke a jej umiestnení,
           c)  zoznam   surovín,   pomocných materiálov a   ďalších   látok   a   energií,   ktoré   sa 
                v prevádzke používajú alebo vyrábajú,
           d)  opis   miest   prevádzky,   v   ktorých   vznikajú   emisie  a údaje o predpokladaných
                množstvách  a  druhoch  emisií do jednotlivých zložiek životného prostredia spolu s
                opisom významných účinkov emisií a ďalších vplyvov  na  životné   prostredie  a na 
                zdravie ľudí,
           e)  opis miesta prevádzky a charakteristiku stavu životného prostredia v tomto mieste,
           f)  opis   a  charakteristiku  používanej alebo navrhovanej technológie a ďalších techník 
                na predchádzanie vzniku emisií, a ak to nie je možné, na obmedzenie emisií,
           g)  opis a charakteristiku  používaných  alebo navrhovaných opatrení na predchádzanie 
                vzniku odpadov a na prednostné zhodnocovanie odpadov vznikajúcich v prevádzke,
           h)  opis  a  charakteristiku  používaných  alebo   pripravovaných opatrení a technických
                zariadení na monitorovanie prevádzky a emisií do životného prostredia,
           i)  rozbor porovnania prevádzky s najlepšou dostupnou technikou,
           j)  opis a charakteristiku ďalších pripravovaných opatrení v prevádzke, najmä  opatrení 
               na hospodárne využívanie energií, na predchádzanie  haváriám  a  na  obmedzovanie
               ich prípadných následkov,  
           k) opis spôsobu ukončenia činnosti prevádzky a opatrení na vylúčenie rizík prípadného
               znečistenia životného prostredia  alebo  ohrozenia   zdravia   ľudí   pochádzajúceho z 
               prevádzky    po   ukončení  jej    činnosti   a  na     uvedenie   miesta    prevádzky   do 
               uspokojivého stavu,  
           l)  stručné  zhrnutie  údajov  a   informácií   uvedených v písmenách a) až k) všeobecne  
               zrozumiteľným spôsobom na účely zverejnenia,
          m) návrh podmienok povolenia,
          n) označenie účastníkov konania, ktorí sú prevádzkovateľovi známi, prípadne  cudzieho 
              dotknutého orgánu, ak  jestvujúca  prevádzka alebo  nová prevádzka má  alebo  môže  
              mať cezhraničný vplyv. 
(2) Prílohou žiadosti sú
   a) výpis z katastra nehnuteľností k pozemkom, na ktorých je  alebo má byť prevádzka, ktorá je predmetom integrovaného povoľovania,
   b) rozhodnutia a vyjadrenia orgánov verejnej správy vydané pred podaním žiadosti, ktoré sa vzťahujú na prevádzku,
   c) záverečné stanovisko z procesu posudzovania vplyvu na životné prostredie, ak sa na prevádzku vyžaduje,
   d) návrh programu alebo program odpadového hospodárstva,
   e) bezpečnostná      správa,     ak     sa    na    prevádzku     vyžaduje19)   a     ak   súčasťou
       integrovaného  konania je stavebné konanie, 
   f) výpis zásad a regulatívov z územného plánu zóny, ak je prevádzka v zóne, na ktorú bol spracovaný územný plán zóny,
   g) územné rozhodnutie, ak má ísť o novú prevádzku alebo rozšírenie jestvujúcej prevádzky,
   h) dokumentáciu a projekt stavby v rozsahu potrebnom na stavebné konanie, ak súčasťou integrovaného povoľovania je stavebné konanie, okrem rozhodnutí, súhlasov, vyjadrení, posudkov a stanovísk orgánov, ktoré sú dotknutými orgánmi v integrovanom povoľovaní,
   i) doklad o zaplatení správneho poplatku.

(3) Prevádzkovateľ môže na podporu svojej žiadosti uviesť v nej aj ďalšie údaje a informácie alebo priložiť iné písomnosti, najmä vedecké a výskumné práce, odborné články, súbory údajov a informácií o používaných technikách, znalecké posudky.

(4) Žiadosť sa podáva v 15 písomných vyhotoveniach a v elektronickej podobe.

§ 12
Začatie konania

(1) Konanie sa začína doručením písomného vyhotovenia žiadosti správnemu orgánu.

(2) Správny orgán po tom, čo je žiadosť úplná a je zistený okruh účastníkov konania a dotknutých orgánov, 
 a) upovedomí o začatí konania účastníkov konania a dotknuté orgány,
 b) doručí obci, ktorá je účastníkom konania, a dotknutým orgánom po jednom vyhotovení žiadosti; ostatným účastníkom konania okrem prevádzkovateľa doručí stručné zhrnutie údajov a informácií o obsahu žiadosti poskytnuté prevádzkovateľom,
 c) zverejní podstatné údaje o podanej žiadosti, o prevádzkovateľovi a o prevádzke na internetovej stránke správneho orgánu a najmenej na 15 dní na svojej úradnej tabuli spolu s výzvou osobám, ktoré majú právo byť zúčastnenou osobou, dokedy môžu podať prihlášku, a s výzvou verejnosti dokedy sa môžu vyjadriť a s informáciou, kde možno nazrieť do žiadosti,
d) požiada obec, ktorá je účastníkom konania, aby zverejnila údaje a výzvu podľa     písmena c) aj na svojej úradnej tabuli, prípadne aj iným v mieste obvyklým spôsobom,
e) upovedomí o začatí konania orgán cudzieho štátu (ďalej len „cudzí dotknutý orgán“) a doručí mu jedno vyhotovenie žiadosti, ak prevádzka má alebo môže mať významný negatívny vplyv na životné prostredie tohto štátu (ďalej len „cezhraničný vplyv“) alebo ak o to cudzí dotknutý orgán požiadal. 

(3) Správny orgán určí na vyjadrenie účastníkov konania a dotknutých orgánov primeranú lehotu, ktorá nesmie byť kratšia  ako 30 dní odo dňa doručenia žiadosti.

(4) Správny orgán určí na podanie prihlášky  podľa odseku 2 písm. c) a na vyjadrenie verejnosti primeranú lehotu, ktorá nesmie byť kratšia ako 30 dní odo dňa zverejnenia výzvy na svojej úradnej tabuli. 

(5) Správny orgán môže na žiadosť účastníka konania alebo dotknutého orgánu predĺžiť určenú lehotu z dôvodu, ktorý mu bez vlastného zavinenia znemožnil v určenej lehote žiadosť náležite preskúmať a vyjadriť sa k nej. O predĺžení lehoty správny orgán bezodkladne upovedomí ostatných účastníkov konania a ostatné dotknuté orgány. Predĺžením lehoty jednému účastníkovi konania alebo jednému dotknutému orgánu sa predlžuje lehota všetkým účastníkom konania a dotknutým orgánom. 

§ 13
Ústne pojednávanie 

(1)	Správny orgán nariadi ústne pojednávanie po uplynutí lehoty na vyjadrenie účastníkov konania, dotknutých orgánov a verejnosti. Ak sa k žiadosti vyjadroval aj cudzí dotknutý orgán, správny orgán nariadi ústne pojednávanie až po doručení jeho vyjadrenia najneskôr do 30 dní po uplynutí lehoty podľa § 12 ods. 3.

(2)	Na ústne pojednávanie správny orgán prizve prevádzkovateľa a ostatných účastníkov konania, dotknuté orgány, zúčastnené osoby a cudzí dotknutý orgán.

(3) Osoby prizvané na ústne pojednávanie musia svoje pripomienky a  námety uplatniť písomne najneskôr na ústnom pojednávaní, na neskôr uplatnené pripomienky a námety sa  neprihliada. Na to musí správny orgán prizvané osoby písomne upozorniť.

(4) Ak sa v lehote určenej na vyjadrenie verejnosti vyjadrila k žiadosti verejnosť formou petície zastupujúcej najmenej 25 % obyvateľov obce oprávnených voliť, správny orgán vyzve ešte pred nariadením ústneho pojednávania obec, ktorá je účastníkom konania, aby zvolala verejné zhromaždenie občanov na prerokovanie petície. Správny orgán na verejné zhromaždenie občanov prizve prevádzkovateľa, ostatných účastníkov konania, dotknuté orgány, zúčastnené  osoby a cudzí dotknutý orgán. Verejné zhromaždenie občanov sa nemôže konať bez účasti prevádzkovateľa.
 
(5) Na verejnom zhromaždení občanov prevádzkovateľ vysvetlí obsah svojej žiadosti, vyjadrí sa k dôvodom petície a zodpovie na otázky obyvateľov obce a ďalších osôb, ktoré správny orgán na verejné zhromaždenie prizval. O priebehu verejného zhromaždenia občanov správny orgán spíše zápisnicu, v ktorej uvedie uplatnené pripomienky a námety s vecnými dôvodmi. Zápisnicu podpisuje zamestnanec správneho orgánu, ktorý ju spísal, starosta obce alebo ním poverená osoba, a prevádzkovateľ.

(6) Na ústnom pojednávaní sa prerokuje žiadosť, pripomienky a námety účastníkov konania, dotknutých orgánov, zúčastnených osôb, cudzieho dotknutého orgánu uplatnené k žiadosti a obsah zápisnice z verejného zhromaždenia občanov. Predmetom prerokovania na ústnom pojednávaní sú len pripomienky a námety, ktoré sú odôvodnené a dôvody smerujú k obsahu žiadosti a k prevádzke. Na tie, ktoré neobsahujú vecné dôvody, ani na všeobecné vyhlásenia sa neprihliada. 

(7) Ústne pojednávanie sa nemôže konať bez účasti prevádzkovateľa.

§ 14
Zastavenie konania

(1) Správny orgán konanie zastaví, ak
     a) prevádzkovateľ neodstránil nedostatok žiadosti v určenej lehote,
     b) prevádzkovateľ vzal žiadosť späť,
     c) prevádzkovateľ sa bezdôvodne odmietol zúčastniť verejného zhromaždenia občanov alebo ústneho pojednávania, hoci bol na ne riadne prizvaný.

(2) Na späťvzatie žiadosti nie je potrebný súhlas ostatných účastníkov konania.

§ 15
Trovy konania

(1) Trovy konania, ktoré vznikli správnemu orgánu, znáša tento orgán. Ak sa ústne pojednávanie nemohlo konať pre neprítomnosť prevádzkovateľa, správny orgán uloží prevádzkovateľovi, aby nahradil trovy, ktoré tým vznikli správnemu orgánu.

(2) Trovy konania, ktoré vznikli prevádzkovateľovi v súvislosti s konzultáciou alebo s predbežným prerokovaním pripravovanej žiadosti, s prípravou a podaním žiadosti a v integrovanom povoľovaní znáša prevádzkovateľ.

(3) Trovy konania, ktoré vznikli ostatným účastníkom konania, dotknutým orgánom, zúčastneným osobám a cudziemu dotknutému orgánu, znášajú títo sami.

(4) Trovy konania spojené s verejným zhromaždením občanov znáša obec, ktorá ho zvolala. Ak sa verejné zhromaždenie občanov nemohlo konať pre neprítomnosť prevádzkovateľa, správny orgán uloží prevádzkovateľovi, aby obci nahradil trovy, ktoré jej tým vznikli.

§ 16
Zisťovanie podkladu rozhodnutia

(1) Správny orgán je povinný presne a úplne zistiť skutočný stav veci v rozsahu podanej žiadosti. Na preverenie údajov, informácií a listín, ktoré sú súčasťou žiadosti, si obstará potrebné podklady.

(2) Podkladom rozhodovania je najmä žiadosť, pripomienky a námety ostatných účastníkov konania, dotknutých orgánov, zúčastnených osôb, cudzieho dotknutého orgánu, obsah zápisnice z verejného zhromaždenia občanov a skutočnosti všeobecne známe alebo známe správnemu orgánu z jeho úradnej činnosti.

(3) Na žiadosť správneho orgánu sú orgány verejnej správy a  právnické osoby hospodáriace s verejnými prostriedkami alebo s majetkom štátu, obce alebo vyššieho územného celku, povinné oznámiť správnemu orgánu skutočnosti, ktoré majú význam pre konanie a rozhodnutie.

(4) V dokazovaní nemožno použiť čestné vyhlásenie.

(5) Správny orgán nie je viazaný právoplatnými rozhodnutiami orgánov, ktoré v integrovanom povoľovaní majú postavenie dotknutých orgánov, ak boli vydané pred podaním žiadosti a týkajú sa povoľovanej prevádzky. Tieto rozhodnutia hodnotí rovnako ako iné dôkazy.

(6) Prevádzkovateľa nemožno predviesť.

(7) Správny orgán môže ako predbežné opatrenie v nevyhnutne potrebnom rozsahu uložiť prevádzkovateľovi, aby do skončenia konania obmedzil alebo zastavil vykonávanie činnosti v prevádzke, ktorá má významný negatívny vplyv na životné prostredie alebo na jeho niektorú zložku.

(8) Lehota na rozhodnutie je 90 dní odo dňa ústneho pojednávania, najneskoršie šesť mesiacov odo dňa začatia konania. Tieto lehoty neplynú, pokiaľ je konanie prerušené.

§ 17
Obsah povolenia

(1) Správny orgán povolí činnosť v prevádzke, ak znečisťovanie z nej nespôsobí prekročenie normy kvality životného prostredia a ak sú súčasne splnené aj ostatné podmienky podľa tohto zákona a predpisov upravujúcich konania, ktoré boli súčasťou integrovaného povoľovania. 

(2) Ak znečisťovanie z prevádzky prekračuje normu kvality životného prostredia  alebo povoľovaná prevádzka môže spôsobiť prekročenie tejto normy a prekročenie nemožno odstrániť, alebo ak nie sú splnené ostatné  podmienky podľa tohto zákona a predpisov upravujúcich konania, ktoré boli súčasťou integrovaného povoľovania, správny orgán nepovolí činnosť v prevádzke a ak ide o fungujúcu prevádzku, môže nariadiť činnosť v nej obmedziť alebo zastaviť.

§ 18
Náležitosti povolenia

(1) Povolenie okrem všeobecných náležitostí rozhodnutia20) obsahuje
     a) podrobnosti o opatreniach a technických zariadeniach na ochranu ovzdušia, vody a pôdy v prevádzke,
     b) určenie emisných limitov pre všetky látky unikajúce z prevádzky vo významnom množstve pri zohľadnení možnosti prenosu emisií medzi zložkami životného prostredia,
     c) opatrenia na prevenciu znečisťovania, najmä použitím najlepších dostupných techník, 
     d) opatrenia na zamedzenie vzniku odpadov a ak to nie je možné, opatrenia, aby sa odpad vznikajúci v prevádzke zhodnotil a ak ani to nie je technicky alebo ekonomicky možné, aby sa zneškodnil tak, že sa zníži alebo zamedzí jeho dopad na životné prostredie,
      e) podmienky hospodárenia s energiami,
      f) opatrenia na predchádzanie havárii a na obmedzenie následkov v prípade havárie a opatrenia týkajúce sa situácií odlišných od podmienok bežnej prevádzky, pri ktorých by mohlo vzniknúť nebezpečenstvo ohrozenia životného prostredia, najmä pri spúšťaní prevádzky, pri poruchách technických zariadení prevádzky, pri krátkodobom prerušení činnosti v prevádzke,
      g) opatrenia na minimalizáciu diaľkového znečisťovania a cezhraničného vplyvu znečisťovania,
          h)  opatrenia  na   obmedzenie   vysokého   stupňa  celkového   znečistenia     v    mieste
              prevádzky,
      i) požiadavky na spôsob a metódy monitorovania prevádzky a údaje, ktoré treba evidovať a poskytovať do informačného systému,
      j) požiadavky na skúšobnú prevádzku pri novej prevádzke alebo pri zmene technológie a opatrenia pre prípad zlyhania činnosti v prevádzke, 
      k) opatrenia pre prípad skončenia činnosti v prevádzke, najmä na zamedzenie     znečisťovania miesta prevádzky a jeho uvedenie do uspokojivého stavu.

(2) Ak je povolenie zároveň stavebným povolením, obsahuje aj náležitosti stavebného povolenia.

(3) Prípadné výnimky z požiadaviek na prevádzku podľa odseku 1 musia byť časovo obmedzené. Nesmú presiahnuť lehotu šesť mesiacov odo dňa právoplatnosti povolenia alebo odo dňa, od ktorého nemôže byť prevádzka v činnosti bez povolenia (§ 29 ods. 6). Výnimky možno povoliť len na vykonanie zmien v prevádzke, ktorými sa dosiahne splnenie požiadaviek povolenia, alebo na zastavenie činnosti v prevádzke.

(4) V povolení sa určia aj časové alebo prevádzkové obmedzenia činnosti v jestvujúcej prevádzke, ak nemožno dosiahnuť požadovaný stav v rámci noriem kvality životného prostredia ani s použitím najlepšej dostupnej techniky. 

(5) Ak je norma kvality životného prostredia miernejšia, ako sú požiadavky zvyčajne dosahované použitím najlepšej dostupnej techniky, v povolení sa určia také podmienky prevádzky, aby zodpovedali použitiu najlepšej dostupnej techniky.

§ 19
Oznamovanie povolenia

(1) Povolenie sa oznamuje prevádzkovateľovi, ostatným účastníkom konania, dotknutým orgánom, zúčastneným osobám a cudziemu dotknutému orgánu. doručením jeho písomného vyhotovenia do vlastných rúk. 

(2) Písomné vyhotovenie povolenia sa zverejňuje na internetovej stránke správneho orgánu a na jeho úradnej tabuli najmenej 60 dní. Správny orgán  požiada obec, ktorá je účastníkom konania, aby písomné vyhotovenie povolenia zverejnila na svojej úradnej tabuli, prípadne i iným v mieste obvyklým spôsobom.
(3) Písomné vyhotovenie povolenia musí byť po celý čas platnosti prístupné na nahliadnutie na správnom orgáne, v obci, ktorá bola účastníkom konania, a u prevádzkovateľa.

tretia časť 
kontrola znečisťovania

§ 20
Povinnosti prevádzkovateľa

(1) Prevádzka musí byť po celý čas pod nepretržitou kontrolou prevádzkovateľa.
(2) Prevádzkovateľ je v rámci vnútornej kontroly prevádzky povinný 
       a) udržiavať prevádzku v súlade s podmienkami určenými v povolení,
       b) vykonávať v prevádzke opatrenia s cieľom zabrániť znečisťovaniu, najmä používať najlepšiu dostupnú techniku,
       c) znemožňovať významnejšie znečisťovanie z prevádzky,
       d) zamedzovať vzniku odpadu v prevádzke a ak v nej odpad vznikne, zhodnotiť ho a ak ani to nie je z technických dôvodov alebo z ekonomických dôvodov možné, zneškodniť ho tak, že sa zníži alebo zamedzí jeho dopad na životné prostredie,
        e) efektívne využívať energie v prevádzke,
        f) vykonávať opatrenia  na prevenciu havárie a v prípade havárie, vykonať opatrenia obmedzujúce jej následky,
        g) vykonať po úplnom odstavení prevádzky opatrenia na obmedzenie znečistenia a na  uvedenie miesta prevádzky do uspokojivého stavu.

(3) Prevádzkovateľ je povinný na účely vonkajšej kontroly plnenia povinností podľa odseku 2
a)   umožniť orgánu štátneho dozoru kontrolu prevádzky, najmä vstup do prevádzky, odber  vzoriek a vykonanie kontrolných meraní, nahliadnutie do evidencií a iných písomností  o prevádzke, zhotovenie fotodokumentácie a videodokumentácie a poskytnúť pravdivé a úplné informácie a vysvetlenia,
b) ohlasovať orgánu štátneho dozoru plánované zmeny v prevádzke, najmä zmenu používaných surovín a iných látok a používanej energie, zmenu výrobného postupu, technológie s spôsobu nakladania s odpadom,
c)  ohlasovať bezodkladne orgánu štátneho dozoru vzniknuté havárie a iné mimoriadne   udalosti v prevádzke a nadmerný okamžitý únik emisií,
d)  odstrániť v určenej lehote nedostatky zistené kontrolou prevádzky a vykonať nápravné opatrenia v prevádzke uložené orgánom štátneho dozoru,
e)    nepretržite monitorovať prevádzku v súlade s podmienkami určenými v povolení,
f)  viesť prehľadným spôsobom umožňujúcim kontrolu evidenciu údajov o podstatných ukazovateľoch prevádzky a evidované údaje uchovávať najmenej päť rokov,
 g)  zisťovať, zbierať, spracúvať, vyhodnocovať údaje a informácie určené v povolení a vo vykonávacom predpise a každoročne ich za predchádzajúci kalendárny rok oznamovať do 15. februára v písomnej forme a v elektronickej forme do informačného systému.   

(4) Práva  a povinnosti prevádzkovateľa prechádzajú aj na jeho právneho nástupcu. Nový prevádzkovateľ je povinný ohlásiť orgánu štátneho dozoru zmenu prevádzkovateľa do desať dní odo dňa účinnosti prechodu práv a povinností.
§ 21
Rozsah štátneho dozoru

(1) Kontrolu prevádzky vykonáva orgán štátneho dozoru podľa potreby. Predmetom kontroly prevádzky sú podmienky určené v povolení a zisťovanie, či nedošlo k zmene okolností, ktoré môžu viesť k zmene podmienok a k zmene povolenia. 

(2) Orgán štátneho dozoru preskúma podmienky povolenia prevádzky aspoň raz za 8 rokov; ak je prevádzka začlenená do systému environmentálne orientovaného riadenia a auditu,21) orgán štátneho dozoru tak urobí raz za 10 rokov.

     (3) Orgán štátneho dozoru preskúma podmienky určené v povolení vždy, ak 
         a) došlo k závažnému porušeniu podmienok určených v povolení,
    b) sa v prevádzke podľa oznámenia prevádzkovateľa alebo na základe vlastného zistenia pripravuje zmena používaných surovín a iných látok alebo používanej energie, zmena výrobného postupu a technológie alebo zmena spôsobu nakladania s odpadom,
         c) znečistenie spôsobované prevádzkou významne presiahlo normu kvality životného prostredia a je nevyhnutné prehodnotiť emisné limity určené v  povolení alebo doplniť do povolenia nové emisné limity, 
         d) je nevyhnutné určiť nové emisné limity v dôsledku zmeny normy kvality životného prostredia alebo zmeny právnych predpisov, 
         e) prevádzková bezpečnosť výrobného procesu alebo činnosti technického zariadenia v prevádzke vyžaduje použitie inej techniky, 
         f) došlo od právoplatnosti povolenia k zmene najlepšej dostupnej techniky, ktorá umožňuje významne znížiť emisie, pričom jej zavedenie do prevádzky je pre prevádzkovateľa ekonomicky únosné.

      (4) Orgán štátneho dozoru prerokuje s prevádzkovateľom výsledky vykonanej kontroly prevádzky do 15 dní od jej ukončenia. 

 (5) Na výkon štátneho dozoru sa vzťahujú všeobecné predpisy o kontrole v štátnej správe.22)

§ 22
Opatrenia

       (1) Podľa záverov z vykonanej kontroly prevádzky orgán štátneho dozoru urobí niektoré z týchto opatrení:
         a)  potvrdí súlad prevádzky s podmienkami povolenia,                
         b)  nariadi prevádzkovateľovi vykonať v určenej lehote opatrenia na nápravu,
         c)  uloží pokutu za zistený správny delikt,
         d)  vyzve prevádzkovateľa, aby v určenej lehote podal žiadosť o zmenu povolenia, 
         e)  rozhodne o obmedzení prevádzky alebo o zastavení činnosti v nej, alebo v jej časti, ak   prevádzkou nastalo alebo hrozí závažné poškodenie zdravia ľudí alebo životného prostredia alebo vznik značnej materiálnej škody.

(2)	Orgán štátneho dozoru môže rozhodnúť o obmedzení prevádzky alebo o zastavení činnosti v nej, alebo v jej časti aj vtedy, keď prevádzkovateľ v určenej lehote nevykonal nariadené opatrenia na nápravu alebo nepodal v určenej lehote žiadosť o zmenu povolenia.

        (3) Ak je to potrebné, konanie podľa odseku 1 písm. b) sa spojí s konaním
a) o určenie opatrení na odstránenie poškodenia prirodzených vlastností poľnohospodárskej   pôdy, 23)
b)  o uloženie opatrení na odstránenie poškodenia lesného fondu. 24)

(4) Dotknutými orgánmi podľa odseku 3 sú správne orgány podľa predpisov o ochrane poľnohospodárskeho pôdneho fondu a predpisov o ochrane lesného fondu. 

        (5) Orgán štátneho dozoru vo výzve podľa odseku 1 písm. d) uvedie, ktoré náležitosti žiadosti sa nevyžadujú na konanie o zmenu povolenia. Správny orgán môže v konaní o zmene povolenia upustiť od niektorých úkonov; toto neplatí pre konanie o zmene povolenia pri podstatnej zmene činosti prevádzky.

§ 23
Oprávnenia a povinnosti osôb vykonávajúcich štátny dozor

(1)	Osoba vykonávajúca štátny dozor je pri plnení svojich úloh oprávnená v sprievode povereného zamestnanca prevádzkovateľa vstupovať na pozemky a do prevádzkových priestorov kontrolovaného, nahliadať do jeho prevádzkovej evidencie a dokladov, vykonávať potrebné zisťovania a požadovať potrebné údaje, informácie a vysvetlenia. Môže prevádzkovateľovi nariadiť alebo sama vykonať skúšky a odobratie vzoriek, meranie emisií, prietokov a iných prevádzkových parametrov.
(2)	Osoba  vykonávajúca štátny dozor je povinná  
           a)  preukázať sa preukazom alebo poverením oprávňujúcim na výkon kontroly,     
           b) zachovávať mlčanlivosť o skutočnostiach, o ktorých sa dozvedela pri výkone štátneho dozoru,
           c)  dodržiavať bezpečnostné predpisy upravujúce činnosť v prevádzke.

(3) Orgán vykonávajúci štátny dozor môže uložiť prevádzkovateľovi poriadkovú pokutu do 10 000 Sk, ak osobe vykonávajúcej štátny dozor neumožnil kontrolu prevádzky, najmä vstup do prevádzky, odber vzoriek a vykonanie kontrolných meraní, nahliadnutie do evidencií a iných písomností o prevádzke, zhotovenie fotodokumentácie a videodokumentácie, ak neposkytol pravdivé a úplné informácie a vysvetlenia, alebo ak nevykonal uložený odber vzoriek alebo nevykonal prevádzkovú skúšku.

§ 24
Správne delikty
(1)	Orgán štátneho dozoru uloží prevádzkovateľovi pokutu do 500 000 Sk, ak
           a)  neoznámil údaje a informácie do informačného systému [§ 20 ods. 3 písm. g)],
           b)  nevedie     predpísanú      evidenciu   a     neuchováva    údaje     po     určený      čas 
                [§ 20 ods. 3 písm. f)],
           c) nepodal v určenej lehote (§ 29 ods. 1,3 a 4) žiadosť o integrované povoľovanie alebo  
               na výzvu orgánu štátneho dozoru žiadosť o zmenu povolenia [§ 22 ods. 1 písm. d)],
           d) nevykonal       opatrenie      na     nápravu     uložené     orgánom    štátneho    dozoru 
               [§ 20 ods. 3 písm. d)],
           e) neohlásil v ustanovenej lehote (§ 20 ods. 4) zmenu prevádzkovateľa.

       (2) Orgán štátneho dozoru uloží prevádzkovateľovi pokutu do 1 000 000 Sk, ak
           a) neohlásil vykonanú zmenu v prevádzke [§ 20 ods. 3 písm. b)], 
           b) uviedol v žiadosti podľa § 11 alebo v konaní podľa § 8 ods. 1 nepravdivé alebo   neúplné údaje, ktoré  môžu  mať vplyv na  integrované povoľovanie,
           c) neoznámil bezodkladne vzniknutú   haváriu alebo   inú   mimoriadnu   udalosť, alebo 
               nadmerný únik látok do okolitého prostredia [§ 20 ods. 3 písm. c)].

      (3) Orgán štátneho dozoru uloží prevádzkovateľovi pokutu do 10 000 000 Sk, ak
           a) vykonáva činnosť v prevádzke bez povolenia alebo v rozpore s ním,
           b) neobmedzil prevádzku alebo nezastavil činnosť  v  prevádzke,  alebo  v  jej  časti  na  
               základe rozhodnutia orgánu štátneho dozoru podľa § 22 ods. 1 písm. e) a § 22 ods. 2,
           c) nevykonal  opatrenie  na   nápravu  uložené  orgánom  štátneho  dozoru  týkajúce  sa 
               vykonávania činností v prevádzke podľa podmienok povolenia. 

§ 25
Ukladanie pokút
(1)	Pri rozhodovaní o výške pokuty orgán štátneho dozoru prihliada na závažnosť porušenia povinnosti, čas trvania protiprávneho stavu, na vzniknuté alebo hroziace škodlivé následky na životné prostredie alebo na zdravie ľudí.
(2)	Ak do dvoch rokov odo dňa nadobudnutia právoplatnosti rozhodnutia o uložení pokuty dôjde k opätovnému porušeniu rovnakej povinnosti, za ktorú už bola uložená pokuta, orgán štátneho dozoru môže uložiť pokutu až do výšky dvojnásobku hornej hranice pokuty.
(3)	Konanie o uloženie pokuty možno začať do jedného roka odo dňa, v ktorom sa orgán štátneho dozoru dozvedel, že prevádzkovateľ porušil povinnosť, najneskôr však do troch rokov odo dňa, v ktorom k porušeniu povinnosti došlo.

(4) Uloženie pokuty podľa tohto zákona vylučuje uloženie pokuty za ten istý skutok podľa osobitných predpisov. 

ŠTVRTÁ ČASŤ  
štátna správa

§ 26
Orgány štátnej správy

	Štátnu správu podľa tohto zákona vykonávajú
a)	Ministerstvo životného prostredia Slovenskej republiky (ďalej len „ministerstvo“),
b)	Slovenská inšpekcia životného prostredia (ďalej len „inšpekcia“).
§ 27
Ministerstvo 

(1) Ministerstvo 
    a) je ústredným orgánom štátnej správy vo veciach integrovanej prevencie a kontroly znečisťovania, 
          b) prevádzkuje informačný systém a sprístupňuje jeho obsah,
          c) vydáva osvedčenia o splnení osobitnej podmienky prevádzkovania živnosti,
          d) zabezpečuje medzinárodnú spoluprácu v oblasti cezhraničného posudzovania, cezhraničných vplyvov znečisťovania a sledovania a rozširovania najlepších dostupných techník,
           e) spolupracuje  s  Ministerstvom hospodárstva  Slovenskej  republiky,   Ministerstvom 
               pôdohospodárstva Slovenskej republiky a  Ministerstvom  zdravotníctva  Slovenskej 
               republiky vo veciach podpory rozširovania najlepších dostupných techník.

      (2) Ministerstvo vo vzťahu k  Európskym   spoločenstvám   je  notifikačným  orgánom  vo 
veciach integrovanej prevencie a kontroly znečisťovania  a  oznamuje najmä
           a) údaje o emisných limitoch pre jednotlivé kategórie prevádzok a   najlepšie  dostupné 
techniky, od ktorých sú tieto limity odvodené,
           b)  údaje o najlepších dostupných technikách, ich vývoji a monitorovaní,
           c) ktorú organizáciu poveril plnením úloh sledovať najlepšie dostupné techniky a zberom a spracovaním údajov podľa písmen a) a b).

        (3) Ministerstvo je povinné 
             a)  zverejňovať na svojej internetovej stránke, prípadne aj iným vhodným spôsobom, najmenej raz ročne údaje o emisných limitoch určených v povolení a o ich dodržiavaní, o vykonaných zmenách v používanej technike a ich vplyve na množstvá unikajúcich emisií z prevádzky a vybrané údaje a informácie každoročne oznamované do informačného systému,
            b)  poskytovať na požiadanie orgánom verejnej správy údaje a informácie podľa písmena a), ako aj ďalšie údaje a informácie, ktoré potrebujú na plnenie svojich úloh,
            c)  sprístupňovať verejnosti informácie o vykonanej kontrole v prevádzke, jej záveroch a opatreniach na nápravu (§ 22 ods. 1). 

    (4) Ministerstvo vydá všeobecne záväzný právny predpis, v ktorom ustanoví podrobnosti o
a)	 náležitostiach žiadosti o vydanie osvedčenia o odbornej spôsobilosti,
b)	spôsobe overovania odbornej spôsobilosti a o vydaní osvedčenia o odbornej spôsobilosti,
c)	rozsahu a vymedzení údajov o prevádzkach a ich emisiách oznamovaných do integrovaného registra informačného systému [§ 6 ods. 2 písm. a) a c)],
d)	spôsobe zisťovania, vyhodnocovania a oznamovania údajov do integrovaného registra informačného systému.
            
          (5) Ministerstvo môže plnením úloh podľa odseku 1 písm. b) a odsekov 2 a 3 poveriť štátnu organizáciu, ktorej je zriaďovateľom.

§ 28
Inšpekcia

     (1) Inšpekcia
        a) je správnym orgánom v integrovanom povoľovaní a v predbežnom prerokúvaní žiadosti,
        b)  zabezpečuje vyjadrenia cudzieho dotknutého orgánu a jeho účasť v konaní,
        c) vykonáva štátny dozor,
        d) ukladá pokuty za správne delikty.

      (2) Inšpekcia v oblasti najlepších dostupných techník
         a) sleduje výskum a vývoj technického rozvoja v oblasti najlepších dostupných techník pre jednotlivé priemyselné odvetvia a zverejňuje podstatné údaje o nich,
         b) spolupracuje so združeniami prevádzkovateľov v jednotlivých priemyselných odvetviach vo veciach zavádzania najlepších dostupných techník v jednotlivých kategóriách prevádzok,
         c) monitoruje a vyhodnocuje získané údaje z používania najlepších dostupných techník v jednotlivých kategóriách prevádzok a vyhodnotenia poskytuje ministerstvu, združeniam podnikateľov v jednotlivých priemyselných odvetviach.

PIATA ČASŤ  
Prechodné a záverečné ustanovenia

§ 29
Prechodné a záverečné ustanovenia
(1)	Prevádzkovateľ jestvujúcej prevádzky, v ktorej má v úmysle vykonávať činnosť aj po 30. októbri 2007, je povinný podať žiadosť v lehote určenej vo výzve správneho orgánu, inak najneskôr do 31. decembra 2005.
(2)	Ak ide o prevádzku podľa odseku 1, správny orgán rozhodne o žiadosti najneskôr do 30. októbra 2007. Pre niektoré vybrané prevádzky dohodnuté s Európskou komisiou môže správny orgán v povolení časovo rozdeliť plnenie jednotlivých podmienok povolenia a ich celkové splnenie posunúť na neskorší termín.
(3)	Prevádzkovateľ, ktorý podal žiadosť o stavebné povolenie  
          a) do 30. októbra 1999 a skolaudovanú stavbu uviedol do užívania v čase od 30. októbra 2000 do dňa nadobudnutia účinnosti tohto zákona, alebo 
          b) po 30. októbri 1999 a skolaudovanú stavbu uviedol do užívania pred dňom     nadobudnutia účinnosti tohto zákona,
a ak má v úmysle vykonávať v nej činnosť aj po 30. apríli 2004, podá žiadosť v lehote určenej vo výzve správneho orgánu, inak najneskôr do 31. októbra 2003.

      (4)  Prevádzkovateľ, ktorý pred dňom nadobudnutia účinnosti tohto zákona
          a) podal žiadosť o stavebné povolenie, ale stavebné povolenie do tohto dňa   nenadobudlo právoplatnosť, alebo
          b) stavebné povolenie do tohto dňa nadobudlo právoplatnosť, ale stavba nebola uvedená do užívania,
a ak má v úmysle vykonávať v nej činnosť aj po 30. apríli 2004, podá žiadosť v lehotách ustanovených v odseku 3.

 (5) Správny orgán rozhodne o žiadostiach podaných podľa odsekov 3 a 4 do 30. apríla 2004. 
      (6) Prevádzky podľa odsekov 3 a 4  môžu byť v činnosti bez povolenia podľa tohto zákona do 30. apríla 2004 a jestvujúce prevádzky podľa odseku 1 do 30.októbra 2007. Do dňa nadobudnutia právoplatnosti povolenia sa na činnosti vykonávané v prevádzke vzťahujú doterajšie predpisy a na ich základe vydané rozhodnutia.
      (7) Správny orgán môže v povolení pre jestvujúce prevádzky odložiť splnenie ukladaných  podmienok najviac do 30. októbra 2007.       

(8) Ministerstvo plní  oznamovaciu povinnosť  podľa § 27 ods. 2 zaslaním údajov Európskej komisii  po prvýkrát v roku 2007 a následne každé tri roky.

Čl. II

Zákon Slovenskej národnej rady č.595/1990 Zb. o štátnej správe pre životné prostredie v znení zákona Slovenskej národnej rady č. 494/1991 Zb., zákona Slovenskej národnej rady č. 134/1992 Zb., zákona Národnej rady Slovenskej republiky č. 287/1994 Z.z, zákona Národnej rady Slovenskej republiky č. 222/1996 Z.z., zákona č. 237/2000 Z.z. a zákona č. 553/2001 Z.z. sa mení a dopĺňa takto:

1.V § 1 ods.3 písmeno c) znie:
„ c) ochranu ovzdušia, ozónovej vrstvy Zeme a klimatického systému Zeme,“.

2.  § 7 znie:
„ § 7

(1)	Slovenská inšpekcia životného prostredia (ďalej len "inšpekcia") je odborný kontrolný orgán,  ktorý 
a)	vykonáva miestnu štátnu správu na úseku integrovanej prevencie a kontroly znečisťovania životného prostredia,
b)	vykonáva štátny dozor vo veciach starostlivosti o životné prostredie,
c)	ukladá pokuty vo veciach starostlivosti o životné prostredie.

(2)	Inšpekcia je služobný úrad.

(3)	Inšpekcia  sa  člení  na  ústredie   inšpekcie a jemu   podriadené   inšpektoráty    životného 
prostredia (ďalej len "inšpektoráty").

(4)	Inšpekciu riadi a za jej činnosť zodpovedá generálny riaditeľ - vedúci   služobného  úradu, 
ktorého vymenúva a odvoláva vedúci služobného úradu Ministerstva životného prostredia Slovenskej republiky (ďalej len "ministerstvo").

(5)	Na čele inšpektorátu je riaditeľ, ktorého vymenúva a odvoláva generálny riaditeľ. “.
                                                      
3.  Za § 7 sa vkladajú § 7a  a 7b, ktoré znejú:

„ § 7a

(1)	Inšpekcia vykonáva štátny dozor  v  rozsahu  a  za  podmienok  ustanovených  osobitnými 
predpismi.

(2)	Ústredie  inšpekcie a  inšpektoráty  vykonávajú  pôsobnosť  podľa  § 7 ods.1   vo   svojich
územných obvodoch.

(3)	Územným  obvodom  ústredia  inšpekcie  je  územie  Slovenskej   republiky  a   územným 
obvodom inšpektorátu je okres.

(4)	Ministerstvo môže rozhodnúť o vykonávaní pôsobnosti inšpekcie jedným inšpektorátom v 
dvoch alebo vo viacerých okresoch. 

(5)	Na konanie  v  prvom  stupni  je  príslušný  inšpektorát,  na  konanie  v  druhom  stupni  je 
príslušné ústredie inšpekcie.

(6)	Podrobnosti  o  organizácii  inšpekcie  ustanovuje štatút,   ktorý   vydá  minister.

§ 7b

    (1) Inšpekcia je štátna rozpočtová organizácia finančnými vzťahmi zapojená na rozpočet ministerstva, ktoré voči nej plní funkciu zriaďovateľa.

    (2) Inšpektoráty sú organizačné útvary inšpekcie, ktoré hospodária s prostriedkami inšpekcie v rozsahu, ktorý im určí v rámci svojho rozpočtu ústredie inšpekcie. 

    (3) Ústredie inšpekcie   a inšpektoráty  na   plnenie   svojich  úloh   používajú   majetok   vo 
vlastníctve Slovenskej republiky. “.

Čl. III

Zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 103/1990 Zb., zákona č. 262/1992 Zb., zákona Národnej rady Slovenskej republiky č. 136/1995 Z.z., zákona Národnej rady Slovenskej republiky č. 199/1995 Z.z., nálezu Ústavného súdu Slovenskej republiky č. 286/1996 Z.z., zákona č. 229/1997 Z.z., zákona č. 175/1999 Z.z., zákona č. 237/2000 Z.z, zákona č. 416/2001 Z.z., zákona č. 553/2001 Z.z. a nálezu Ústavného súdu Slovenskej republiky č. 217/2002 Z.z. sa mení a dopĺňa takto:

1.  V § 65 sa nad slovo "konania" umiestňuje odkaz 4c. 

Poznámka pod čiarou k odkazu 4c znie: 

     „4c) Napríklad     zákon     č......../2003 Z.z.    o      integrovanej    prevencii     a     kontrole 
             znečisťovania  životného prostredia a o zmene a doplnení niektorých zákonov.".

2.	V § 120 ods. 1  sa   slová   „vodohospodárskych dielach“  nahrádzajú   slovami   „vodných
      stavbách a stavbách podliehajúcich integrovanému povoľovaniu 10ma)“.

      Poznámka pod čiarou k odkazu 10ma znie:

     „10ma) Zákon č....../2003 Z.z.   o   integrovanej    prevencii   a    kontrole      znečisťovania
                  životného prostredia a o zmene a doplnení niektorých zákonov.“.

Čl. IV
	
Zákon Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení zákona Slovenskej národnej rady č. 131/1991 Zb., zákona Slovenskej národnej rady č. 510/1991 Zb., zákona Národnej rady Slovenskej republiky č. 183/1993 Z.z., zákona Národnej rady Slovenskej republiky č. 265/1995 Z.z. a zákona Národnej rady Slovenskej republiky č. 222/1996 Z.z. sa dopĺňa takto:

§ 33 sa dopĺňa odsekom 8, ktorý znie:

„(8) Správny orgán príslušný rozhodovať podľa § 20 ods.6 a podľa § 10 ods.7 zákona č. 61/1977 Zb. o lesoch je v integrovanom povoľovaní 20a)dotknutým orgánom“.

Poznámka pod čiarou k odkazu 20a znie:

„20a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. V

Zákon č. 455/1991 Zb. o živnostenskom podnikaní (živnostenský zákon)v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z.z., zákona Národnej rady Slovenskej republiky č. 200/1995 Z.z., zákona Národnej rady Slovenskej republiky č.216/1995 Z.z., zákona Národnej rady Slovenskej republiky č.233/1995 Z.z., zákona Národnej rady Slovenskej republiky č.123/1996 Z.z., zákona Národnej rady Slovenskej republiky č.164/1996 Z.z., zákona Národnej rady Slovenskej republiky č. 164/1996 Z.z., zákona Národnej rady Slovenskej republiky č. 222/1996 Z.z., zákona Národnej rady Slovenskej republiky č. 289/1996 Z.z., zákona Národnej rady Slovenskej republiky č. 290/1996 Z.z., zákona č. 288/1997 Z.z., zákona č. 379/1997 Z.z., zákona č. 70/1998 Z.z., zákona č. 76/1998 Z.z., zákona č. 126/1998 Z.z., zákona č. 129/1998 Z.z., zákona č. 140/1998 Z.z., zákona č. 143/1998 Z.z., zákona č. 144/1998 Z.z., zákona č. 161/1998 Z.z., zákona č. 178/1009 Z.z., zákona č. 179/1998 Z.z., zákona č. 194/1998 Z.z., zákona č. 263/1999 Z.z., zákona č. 264/1999 Z.z., zákona č. 119/2000 Z.z., zákona č. 142/2000 Z.z., zákona č. 236/2000 Z.z., zákona č. 238/2000 Z.z., zákona č. 268/2000 Z.z., zákona č. 338/2000 Z.z., zákona č. 223/2001 Z.z., zákona č. 279/2001 Z.z., zákona č. 488/2001 Z.z., zákona č. 554/2001 Z.z., zákona č. 261/2002 Z.z., zákona č. 284/2002 Z.z.a zákona č. 506/2002 Z.z. sa dopĺňa takto:

V prílohe č. 2 sa dopĺňa živnosť s poradovým číslom 57, ktorá znie:

57.  Poradenstvo v integrovanom        osvedčenie         § 7 ods. 2 zákona č. ....../2003 Z.z.                                                      
        povoľovaní                                                             o integrovanej prevencii a kontrole
                                                                                        znečisťovania životného prostredia

Čl. VI

	Zákon Slovenskej národnej rady č. 307/1992 Zb. o ochrane poľnohospodárskeho pôdneho fondu v znení zákona č. 83/2000 Z.z. a zákona č. 553/2001 Z.z. sa dopĺňa takto:

    § 17 sa dopĺňa odsekom 5, ktorý znie:

„(5) Orgán ochrany poľnohospodárskeho pôdneho fondu príslušný rozhodovať podľa § 6 je v integrovanom povoľovaní 11a) dotknutým orgánom.“.

Poznámka pod čiarou k odkazu 11a znie:

„11a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. VII

	Zákon Národnej rady Slovenskej republiky č. 272/1994 Z.z. o ochrane zdravia ľudí v znení zákona Národnej rady Slovenskej republiky č. 222/1996 Z.z., zákona Národnej rady Slovenskej republiky č. 290/1996 Z.z., zákona č. 95/2000 Z.z., zákona č. 470/2000 Z.z., zákona č. 514/2001 Z.z. a zákona č. 553/2001 Z.z. sa mení a dopĺňa takto:

1.  V § 19 písmeno n) znie: 

„n) vydáva pokyny na odstránenie nedostatkov zistených pri výkone štátneho zdravotného dozoru, posudky na opatrenia uvedené  v § 27 ods. 2, ktoré majú celoštátny význam, a vyjadrenia podľa § 27 ods. 6 vo veciach, ktoré majú celoštátny význam,“.

2.	V § 20 písmeno c) znie:

„c) vydáva pokyny na odstránenie zistených nedostatkov, posudky k opatreniam uvedeným v § 27 ods. 2 a vyjadrenia podľa § 27 ods. 6,“.

3.	V § 21 písmeno c) znie:

„c) vykonáva v prvom stupni štátnu správu vo veciach, ktoré presahujú rámec územného obvodu okresného úradu, a vydáva vyjadrenia podľa § 27 ods. 6 vo veciach, ktoré presahujú rámec územného obvodu okresného úradu,“. 

4.  § 27 sa dopĺňa odsekom 6, ktorý znie:

„(6) Orgán ochrany zdravia príslušný na vydanie záväzného posudku podľa § 27 ods.2 písm. e), f), h) a k) je v integrovanom povoľovaní 10aa) dotknutým orgánom.“.

Poznámka pod čiarou k odkazu 10aa znie:

„10aa)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. VIII

Zákon Národnej rady Slovenskej republiky č.145/1995 Z.z. o správnych poplatkoch v znení zákona Národnej rady Slovenskej republiky č. 123/1996 Z.z., zákona Národnej rady Slovenskej republiky č. 224/1996 Z.z., zákona č. 70/1997 Z.z., zákona č. 1/1998 Z.z., zákona č. 232/1999 Z.z., zákona č. 3/2000 Z.z., zákona č. 142/2000 Z.z., zákona č. 211/2000 Z.z., zákona č. 468/2000 Z.z., zákona č. 553/2001 Z.z., zákona č. 96/2002 Z.z., zákona č. 118/2002 Z.z., zákona č. 215/2002 Z.z., zákona č. 237/2002 Z.z., zákona č. 418/2002 Z.z. a zákona č. 477/2002 Z.z. sa dopĺňa takto:

V sadzobníku správnych poplatkov v X. časti Životné prostredie sa za položku 171 vkladajú  položky 171a a 171b, ktoré znejú: 

„Položka 171a 

  a) Podanie žiadosti o vydanie povolenia  v integrovanom povoľovaní nových prevádzok 
..................................................................................................................................... 40 000 Sk

b) Podanie  žiadosti o vydanie  povolenia  v integrovanom povoľovaní jestvujúcich prevádzok a nových prevádzok, ktoré už boli povolené  ....................................................................................................................................  20 000 Sk

 c) Podanie žiadosti o zmenu povolenia, ak ide o podstatnú zmenu v činnosti prevádzky 
..................................................................................................................................... 20 000 Sk 

d) Podanie žiadosti o zmenu povolenia, ak ide o zmenu v činnosti prevádzky 
 .................................................................................................................................... 10 000 Sk

 e) Podanie žiadosti o vydanie povolenia v integrovanom povoľovaní alebo o zmenu povolenia, ak ide o prevádzku, ktorá nie je uvedená v prílohe č.1 zákona o integrovanej prevencii a kontrole znečisťovania životného prostredia a o zmene a doplnení niektorých zákonov
......................................................................................................................................  7 000 Sk

S p l n o m o c n e n i e
		
1. Správny orgán môže znížiť poplatok podľa písmena c), d) a e) až o 50% v závislosti od rozsahu a náročnosti posudzovania prevádzky alebo zmeny v nej.

2. Správny orgán môže upustiť od vybrania poplatku podľa písmena c), d) a e), ak sa žiadosť o zmenu povolenia podáva na výzvu z dôvodov uvedených v § 21 ods. 3 písm. c), d), e), a f) zákona o integrovanej prevencii a kontrole znečisťovania životného prostredia a o zmene a doplnení niektorých zákonov“.
Položka 171b

Podanie žiadosti o vydanie osvedčenia o odbornej spôsobilosti podľa zákona o integrovanej prevencii a kontrole znečisťovania životného prostredia a o zmene a doplnení niektorých zákonov........................................................................................................................ 3000 Sk“.

Čl. IX

	Zákon č. 223/2001 Z.z. o odpadoch a o zmene a doplnení niektorých zákonov v znení zákona č. 553/2001 Z.z., zákona č. 96/2002 Z.z., zákona č. 261/2002 Z.z. a zákona č. 393/2002 Z.z.  sa dopĺňa takto:

    § 74 sa dopĺňa odsekom 9, ktorý znie:

„(9) Orgán štátnej správy príslušný na vydanie súhlasu podľa § 7 ods.1 písm. a) až e) a k) a vyjadrenia podľa § 16 písm. a) až c) je v integrovanom povoľovaní 83a) dotknutým orgánom.“.

Poznámka pod čiarou k odkazu 83a znie:

„83a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. X

	Zákon č. 184/2002 Z.z. o vodách a o zmene a doplnení niektorých zákonov (vodný zákon) sa dopĺňa takto:

     § 69 sa dopĺňa odsekom 15, ktorý znie:

„(15) Orgán štátnej vodnej správy príslušný na vydanie povolenia podľa § 17 ods. 1 písm. g) a k), § 22 ods. 1, súhlasu podľa § 23 a  vyjadrenia podľa § 24 je v integrovanom povoľovaní 48a) dotknutým orgánom.“.

Poznámka pod čiarou k odkazu 48a znie:

„48a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. XI

	Zákon č.478/2002 Z.z. o ochrane ovzdušia a ktorým sa dopĺňa zákon č.401/1998 Z.z. o poplatkoch za znečisťovanie ovzdušia v znení neskorších predpisov (zákon o ovzduší) sa mení a dopĺňa takto:

1. § 29 sa dopĺňa písmenom o), ktoré znie:

„o ) schvaľuje poskytovanie emisných kvót do zahraničia.“.

2. V § 39 odsek 1 znie:

„(1) Ak nie je v tomto zákone ustanovené inak, na  konanie podľa tohto zákona sa vzťahuje  všeobecný  predpis o správnom konaní 21) okrem konaní podľa § 29 písm. d), i), m), n) a o), § 30 písm. c) a d), § 31 ods. 6, § 32 ods. 1 písm. b) c), e)  a f)  a § 33 ods. 3 písm. r).“.

Poznámka pod čiarou k odkazu 21 znie:

„21)  Zákon č. 71/1967 Zb. o správnom konaní (správny poriadok) v znení zákona č. 215/2002 Z.z. “.

3.  § 39 sa dopĺňa odsekom 7, ktorý znie:

	„(7) Okresný úrad príslušný na konanie podľa § 22 ods.1 písm. a) až d) a h) a ods. 6,  § 23 ods.7 a 9  a § 33 ods.3 písm. l) je v integrovanom povoľovaní  20a) dotknutým orgánom.“.

Poznámka pod čiarou k odkazu 20a znie:

„20a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. XII

Zákon č. 488/2002 Z.z. o veterinárnej starostlivosti a o zmene  niektorých  zákonov  sa dopĺňa takto:

§ 39 sa dopĺňa odsekom 4, ktorý znie:

„(4) Orgán štátnej veterinárnej správy príslušný na konanie podľa § 6 ods. 2 písm. i) bod 4  a § 39 ods. 1 písm. a) a ods. 2 písm. a) je v integrovanom povoľovaní 22a) dotknutým orgánom.“.

Poznámka pod čiarou k odkazu 22a znie:

„22a)  Zákon    č....../2003 Z.z.  o    integrovanej    prevencii    a     kontrole    znečisťovania     životného prostredia  a  o zmene a doplnení niektorých zákonov.“.

Čl. XIII
Účinnosť

Tento zákon nadobúda účinnosť 1. júla 2003.